അബഹ വിമാത്താവളത്തിലെ ഹൂഥി ആക്രമണം: പരിക്കേറ്റവരില് മൂന്ന് ഇന്ത്യക്കാര്, മൂന്ന് ബംഗ്ലാദേശികള്, ഒരു നേപ്പാളി മലയാളികള് ഇല്ല അബഹ: ചൊവാഴ്ച പുലര്ച്ചയില് ദക്ഷിണ സൗദിയിലെ അബഹാ രാജ്യാന്തര വിമാനത്താവളത്തിന് നേരേ യമനില് ഹൂഥി കലാപകാരികള് നടത്തിയ ഡ്രോണ് ആക്രമണത്തില് പരിക്കേറ്റവരെ സംബന്ധിച്ച കൂടുതല് വിവരങ്ങള് ലഭ്യമായി. സംഭവത്തില് ഒരു സ്വദേശിയ്ക്കും ഏഴ് പ്രവാസികള്ക്കുമാണ് വിവിധ തോതിലുള്ള പരിക്കുകള് ഏറ്റതെന്നായിരുന്നു പ്രാഥമിക വിവരം. ഇതില്, ഉള്പ്പെട്ട പ്രവാസികളെ സംബന്ധിച്ച കൂടുതല് വിവരങ്ങളാണ് ഇപ്പോള് അറിവായത്. മൂന്ന് ഇന്ത്യക്കാര്, മൂന്ന് ബംഗ്ലാദേശുകാര്, ഒരു നേപ്പാളി എന്നിവര്ക്കാണ് പരിക്കേറ്റത്. ഇതില് ഒരു ബംഗ്ലാദേശുകാരന് മാത്രമാണ് അതീവ ഗുരുതരാവസ്ഥയിലുള്ളത്. രണ്ട് ഇന്ത്യക്കാര്, രണ്ട് ബംഗ്ളാദേശുകാര് എന്നിവരുടെ പരിക്കുകള് സാരമുള്ളവയാണ്. ഒരു ഇന്ത്യക്കാരന്, ഒരു ബംഗ്ലാദേശുകാരന്, നേപ്പാളി എന്നിവരുടെ പരിക്കുകള് നിസ്സാരമാണ്. പരിക്കേറ്റ ഇന്ത്യക്കാരില് മലയാളികള് ആരും തന്നെയില്ലെന്നതും സ്ഥിരീകരിക്കപ്പെട്ടിട്ടുണ്ട്. പരിക്കേറ്റ പ്രവാസികളെല്ലാം അബഹ വിമാനത്താവളത്തില് പ്രവര്ത്തിക്കുന്ന ഒരു കോണ്ട്രാക്റ്റിംഗ് കമ്ബനിയിലെ ജീവനക്കാരാണ്. ചൊവാഴ്ച പുലര്ച്ചെ ആളില്ലാ വിമാനം ഉപയോഗിച്ചായിരുന്നു ആക്രമണ ശ്രമം. ആളില്ലാ വിമാനം അറബ് സഖ്യസേന തകര്ത്തിട്ടു. അതിന്റെ അവശിഷ്ടങ്ങള് പതിച്ച് വിമാനത്താളത്തിലുണ്ടായിരുന്ന ഒരു 320 തരം യാത്രാ വിമാനത്തിന് കേടുപാടുകള് സംഭവിക്കുകയും കുറച്ചു നേരം സര്വീസുകള് നിര്ത്തിവെക്കുകയും ചെയ്തിരുന്നു. ഏതാനും വാഹനങ്ങള്ക്കും കേടുപാടുകള് ഉണ്ടായി. കെട്ടിടങ്ങളുടെ ചില്ലുകള്ക്കും ഏതാനും ഉപകരണങ്ങള്ക്കും കേടുപാടുകള് സംഭവിച്ചു. ഇരുപത്തിനാല് മണിക്കൂറിനിടയിലെ അബഹാ വിമാനത്താവളം ലക്ഷ്യം വെച്ചുകൊണ്ടുള്ള ഹൂഥികളുടെ രണ്ടാമത്തെ ആക്രമണമായിരുന്നു ചൊവാഴ്ച പുലര്ച്ചയിലേത്. ഇതിന് മുമ്ബ് ബാലിസ്റ്റിക് മിസൈലും ഹൂഥികള് അയച്ചിരുന്നു. എന്നാല് എല്ലാം അറബ് സഖ്യസേനയുടെ പ്രതിരോധ സംവിധാനത്തില് ലക്ഷ്യം കാണാതെ നിലംപതിക്കുകയായിരുന്നു. അബഹ വിമാനത്താവളം തകര്ക്കുകയെന്ന ലക്ഷ്യത്തോടെയെത്തിയ ആളില്ലാ വിമാനത്തെ ആകാശത്ത് വെച്ച് തന്നെ നിര്വീര്യമാക്കുകയും തകര്ത്തിടുകയുമായിരുന്നു. പൊതുജന സേവന കേന്ദ്രമായ വിമാനത്താവളത്തിലേക്കുള്ള ആക്രമണം യഥാര്ത്ഥ യുദ്ധക്കുറ്റമാണെന്ന് അറബ് സഖ്യസേനയും അതിലെ അംഗരാഷ്ട്രങ്ങള് ഒറ്റക്കും പരാതിപ്പെട്ടു. പ്രത്യേകിച്ച് നിരവധി രാജ്യക്കാര് വന്നു പോകുന്ന രാജ്യാന്തര വിമാനത്താവളങ്ങള് പോലുള്ള സിവിലിയന് കേന്ദ്രങ്ങള്ക്ക് നേരെയുള്ള ആക്രമങ്ങള്ക്കെതിരെ ആഗോള പ്രതിഷേധവും നടപടികളുമാണ് ഉയര്ന്നു വരേണ്ടത്. ഇറാന് നല്കുന്ന സര്വ പിന്തുണയോടെയുമാണ് ഹൂഥികളുടെ സൈനിക നീക്കങ്ങളും കലാപവും. വര്ഷങ്ങളായി തുടരുന്ന യമനിലെ പ്രതിസന്ധിയ്ക്ക് രാഷ്ട്രീയ പരിഹാരം കണ്ടെത്തുകയും അവിടെ ശാശ്വത സമാധാനം പുനഃസ്ഥാപിക്കാനുമായി ഐക്യരാഷ്ട്ര സഭയുടെയും പാശ്ചാത്യ, അറബ് രാഷ്ട്രങ്ങളുടെയും നേതൃത്വത്തില് കൊണ്ടുപിടിച്ച ശ്രമങ്ങള് നടന്നു കൊണ്ടിരിക്കുന്നതിനിടയിലാണ് അവ തകിടം മറിക്കുകയെന്ന ഉദ്യേശത്തോടും കൂടിയുള്ള ഇറാന് അനുകൂല ഹൂഥികളുടെ അപലപനീയമായ നീക്കങ്ങള്. പ്രതിഷേധം വ്യാപകം സൗദിയിലെ ജനവാസ കേന്ദ്രങ്ങളിലേക്കും സേവന കേന്ദ്രങ്ങളിലേക്കും ഹൂഥികള് നടത്തുന്ന ആക്രമണത്തില് രാജ്യാന്തര തലത്തില് വലിയ പ്രതിഷേധം കണക്കുകയാണ്. അമേരിക്ക, പാകിസ്ഥാന്, യു എ ഇ തുടങ്ങിയ രാജ്യങ്ങള് ഇതിനകം പ്രതിഷേധം രേഖപ്പെടുത്തി കഴിഞ്ഞു. അതോടൊപ്പം, ഹൂഥികളുടെ നിയന്ത്രണത്തിലുള്ള സനായില് ഒരു ഡ്രോണ് വിക്ഷേപണ കേന്ദ്രം തകര്ത്തതായി സഖ്യസേന അറിയിച്ചു. മറ്റൊരു സ്ഫോടക വസ്തുക്കള് നിറച്ച ആളില്ലാ വിമാനം ആക്രമസജ്ജമാകുന്ന വേളയിലായിരുന്നു അത് തകര്ത്തതെന്നും സഖ്യസേനയുടെ പ്രസ്താവന വെളിപ്പെടുത്തി.